FI Euroopan unionin virallinen lehti CE 78/866

(2004/C 78 E/0920)

KIRJALLINEN KYSYMYS E-3871/03

esittäjä(t): Alexander de Roo (Verts/ALE) komissiolle

(16. joulukuuta 2003)

Aihe: Ebron juoksutuksen ja Júcar—Vinalopón juoksutuksen välinen yhteys

Ebron veden juoksuttamiseksi Kaakkois-Espanjaan pitää rakentaa kanava, joka Júcar- ja Vinalopó-jokien välisellä osuudella kulkee samassa kohdassa kuin Júcarin veden juoksuttamiseksi Vinalopóon suunniteltu kanava. Espanjan viranomaiset aikovat toteuttaa molemmat juoksutushankkeet rakentamalla kaksi kanavaa, joiden alkupäät sijaitsevat Júcar-joessa vain kolmenkymmenen kilometrin päässä toisistaan ja yhtyvät päätepisteessä lähellä Villenaa. Espanjan hallitus ei ole selittänyt miksi se on päättänyt toteuttaa lähes samaan aikaan molemmat kalliit ja ympäristövaikutuksiltaan huomattavat vierekkäiset vedenjuoksutus-hankkeet. Kaiken lisäksi Espanja pyrkii saamaan yhteisön osallistumaan rahoitukseen. Espanjan hallitus ei voi väittää, että Júcar-joessa olisi riittävästi vettä tähän juoksutushankkeeseen. Espanjan kansallisessa vesivarojen hallintasuunnitelmassa oletettuja ylimääräisiä vesimääriäkään ei enää ole. Júcarin vesimäärän vähentyminen on kiihtynyt entisestään viime vuosina. Näin ollen Júcarista voitaisiin johtaa säännöllisesti vain pieni määrä vettä Júcar—Vinalopó-kanavaa pitkin vain siinä tapauksessa, että sitä ennen Júcariin olisi laskettu riittävästi vettä vesistön tasapainon palauttamiseksi vesimäärän ja veden laadun osalta. Tässä mielessä on muistettava, että komission hallussa olevan Espanjan kansallisen vesivarojen hallintasuunnitelmaan kuuluvan tutkimuksen 2001/4649 mukaan on yhä kyseenalaisempaa voiko Ebron juoksutus täyttää molemmat vaatimukset. Júcarin—Vinalopón kanava onkin täysin riippuvainen Ebron juoksutuksesta, jonka elimellinen osa se on, ja se olisi toteuttamiskelpoinen ainoastaan jos tämäkin olisi. Jos Ebron juoksutus kuitenkin toteutetaan, Júcar—Vinalopón kanava olisi kuitenkin päällekkäinen suuren Tous—Villenan kanavan kanssa eikä sitä kannattaisi rakentaa. Rationaalisuuden ja julkisten varojen tehokkaan käytön näkökulmasta Júcar—Vinalopón kanava muodostaakin loogisen ongelman, johon ei ole oikeaa ratkaisua: ilman Ebron juoksutusta hanke ei ole kannattava vesimäärän riittämättömyyden vuoksi, ja jos Ebron juoksutus toteutetaan, se on hukkainvestointi.

Miten komissio perustelee näissä olosuhteissa tällaisen hankeen rahoitusta?

Margot Wallströmin komission puolesta antama vastaus

(18. helmikuuta 2004)

Espanjan viranomaisten kanssa käydyn virallisen kirjeenvaihdon mukaan Ebro- ja Júcar—Vinalopó-jokien juoksutusehdotusten välillä ei ole mitään yhteyksiä. Tämä tarkoittaa sitä, että Ebro-joen juoksutusehdotuk-sen yhteydessä ei siirry vettä Júcar-jokeen. Júcar—Vinalopó-joen juoksutusehdotus on itsenäinen hanke, johon vesi saadaan kastelujärjestelmien parantamisesta syntyvien vesisäästöjen ansiosta. Tällä seikalla ei kuitenkaan ole mitään tekemistä sen ehdotuksen kanssa, jossa 315 hm3 vettä juoksutetaan Ebro-joesta Júcar-joen vesistöalueelle.

Näyttää todellakin siltä, että Júcar—Vinalopón ja Tous—Villenan kanavat rakennetaan hyvin lähelle toisiaan. Tous—Villena on kanavan eri osien, paineputkiston ja tunnelien yhdistelmä ja osa Ebro-joen juoksutus-ehdotukseen liittyvää infrastruktuuria. Júcar—Vinalopó-joen juoksutus kulkee kuitenkin korkeammalla kuin Tous—Villenan kanava, joten juoksutus kanavasta toiseen ei ole mahdollista. Molemmat kanavat ovat alueella yhtä kaukana toisistaan, ja Tous—Villena kulkee tunnelin läpi, mikä on yksi lisäsyy yhteyden mahdottomuuteen. Komissio korostaakin siis jälleen kerran, että kyseiset kaksi juoksutushaketta ovat täysin riippumattomia toisistaan eikä niiden yhdistämisestä tulevaisuudessa ole mitään suunnitelmia.